Di fruçons di piel e pêi, invezit,’nd è une vore, ma al capite che a sedin fins e mi sbrissin vie.
Dal sudôr, e chel al è simpri, o cognòs parfin la divignince: smare, fastidi, marum, invidie…
O soi part di une famee triste, ancje se no mi sint un di lôr.
Mi coventaressin botons, ma o rivi adore a sbrindinâju dome cuant che a son za discusîts.
Parcè mi tegnino presonîr achì?
Jê e rive, e vierç la puarte e e cjale instupidide tal scûr.
Jo mi soi bielzà platât tai cjantons, tirât.
Cuant che e va vie, mi inglimuci dentri dai vistît umits.
Mi sint striçât, scjafoiât.
Son ducj triscj e jo ju odei. Ducj.
Mi intortei su la code e…
La barconete de laveblancjarie si spalanche cuntun scroc e la besteate i salte intor.
Par voi ‘nd à botons, par scais i dincj des cernieris. Centesims inrusinîts a fasin sù une creste spiçade, dilunc di un cuarp di madracat che al smalite di cragne e umôrs, di tiessûts e cjativerie.
Al cjate la bocje di jê, spalancade de pôre, e si ficje dentri.
Al slambre il sgrasaiâr, i jemple polmons e budiei cirint cemût jessi fûr.
Po, seneose, si strissine bande des scjalis.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn